Р.Бикбаевтың тормошо

һәм ижад юлы буйынса

дәрес-сәйәхәт

11-се башҡорт класы

**1-се дәрес**

Дәрес-сәйәхәт

**Маҡсат:**

1. Уҡыусыларҙың халыҡ шағиры Р.Бикбаевтың тормошо һәм ижад юлы тураһындағы белемдәрен тулыландырыу;
2. Телмәр күнекмәләрен, фекерләү ҡеүәһен үҫтереү;
3. Шағир ижадына ҡыҙыҡһыныу, Тыуған ергә, туған телгә ихтирам тойғолары тәрбиәләү.

**Йыһазландырыу:**

* Р.Бикбаев тураһында альбом материалдары;
* Тормошон һәм ижадын яҡтыртҡан матбуғат баҫмалары;
* Башҡорт әҙәбиәте тарихы, 6-сы том;
* Китаптар күргәҙмәһе;
* Башҡортостандың административ картаһы;
* Аңлатмалы һүҙлек;
* Компьютер, экран, проектор.

**Дәрес барышы**

**I.Ойоштороу**

**II.Инеш өлөш**

* Бөгөнгө дәрестең темаһын билдәләр өсөн «Хәтер һынаш» уйынын үткәрәм. Һорауҙарға яуап эҙләгәндә, Р.Бикбаев тураһында белгәндәрегеҙҙе иҫкә төшөрөгөҙ. Әйҙәгеҙ,кем иң өлгөрө булыр икән?

1. Ағас яҙмышына арналған шиғырҙың исеме. (“Бөрйән ҡарағайы”)

2.“ Ете быуыным” шиғырында иҫкә алынған шәхес. (Тәфтиләү)

3.“Таяуҙарға, аяуҙарға ышанып,

Ниңә ерҙә донъя көтөргә?”

Был юлдар ниндәй шиғырҙан алынған? (“Дауыл”)

4. Башҡортостандың географик күренеше тураһында һүҙ барған шиғырҙың исеме. (“Башҡортостан бында башлана”)

5. Р.Бикбаевтың ғилми хеҙмәттәрендә урын алған шағир.(Ш.Бабич.)

6. Йыр менән яҙылған хаттың исеме нисек? (“Барып етһен ине хаттарым”)

7. З.Вәлиди иҫкә алынған шиғырҙың исеме нисек? (“Йәншишмәбеҙ ошо тупраҡта")

8. Р.Бикбаевтың тәүге шиғырҙар йыйынтығы нисек атала? (“Дала офоҡтары”)

9. Шағирға бирелгән юғары баһа, исем. (Башҡортостандың халыҡ шағиры)

-Яҡшы, уҡыусылар! Афарин!

-Шулай итеп, дәрестең темаһын әйтегеҙ. (таҡтанан уҡытыу ) Экранға ҡарағыҙ: яуаптарығыҙға таянып, уның тураһында нимәләр әйтерһегеҙ?

Уҡыусыларҙың яуабы:

- Р.Бикбаев 1938 йылдың 12 декабрендә Ырымбур өлкәһе Покровка районында Үрге Ҡунаҡбай ауылында тыуған.

-Түбән кластарҙа “Уралыма”, ”Салауат ҡылысы”, “ Башҡортостан бында башлана”, “ Йүкәләрҙән һығылып бал тамғанда”,“Дауыл”, “Барып етһен ине хаттарым ” шиғырҙарын өйрәндек.

- Р.Бикбаев - С. Юлаев исемендәге премия лауреаты, Башҡортостандың халыҡ шағиры.

**IV.Төп өлөш**

-Уҡыусылар, бөгөн мин һеҙҙе Р.Бикбаевтың ғүмер юлдары буйлап сәйәхәткә саҡырам.

**Экрандағы яҙыу:**

**Беренсе туҡталыш « Шағирҙың тыуған ере»**

**“Сыңлар миндә сикһеҙ далам моңо**

**Йәнем хатта**

**Далам кеүек иҙелеп бөткәндә.”**

**Р.Бикбаев**

-Уҡыусылар,беҙҙең сәйәхәтебеҙ ҡайҙа башлана? (Экранда Ырымбур ҡалаһы, Каруанһарай күрһәтелә.)

- Каруанһарай йортоноң төҙөлөү тарихы тураһында нимәләр беләһегеҙ? (Уҡыусыларҙың яуаптары)

-Ырымбур яҡтары – халҡыбыҙҙың күп  арҙаҡлы шәхестәре үҫеп сыҡҡан төбәк. Ырымбур яҡтарында тыуған күренекле шәхестәрҙе иҫкә төшөрөгөҙ әле. (Экранда Д.Юлтый, Ғ.Амантай, С.Агиштың портреттары күрһәтелә.)

-Уҡыусылар, дәреслектән 137- се битте асығыҙ. (уҡыусы уҡый).

-Яҙмыш ҡанаттары илдән  
Алыҫтарға осора.  
Беҙ юҡһынғанда  
Беҙҙе лә  
Уйлай микән Туҡсоран?  
Туҡ менән Сорандар аға  
Йәнәш кенә,  
Әйтерһең дә,  
Тигр менән Евфрат.  
Тигр — Евфраттар йыраҡ,  
Үҙебеҙҙең Туҡсорандар  
Һағындыра ифрат.  
Уйымда дала ла дала,  
Төштә лә табыр инде.  
Һауаларына һыуһауым  
Ҡанмайса ҡалыр инде, - тип юҡһына тыуған яғын шағир.

**Экрандағы яҙыу:**

**Икенсе туҡталыш** **“Тормошо һәм хеҙмәт юлы ”**

***“Үҙе баҫыу, үҙе –һабансы”***

***М.Кәрим***

-Экранға иғтибар итегеҙ, М.Кәрим әйткән һүҙҙәргә асыҡлыҡ индереп китәйек.

- Р.Бикбаев ижадының башы тураһында һөйләп китегеҙ.

Бер уҡыусы Башҡорт дәүләт университетындағы уҡыу йылдары тураһында ҡыҫҡаса һөйләп үтә. (ижади мөхит, түңәрәктәр, ҡәләмдәштәр менән аралашыу)

Уҡыусылар экранда күрһәтелгән даталарға бәйләп, шағирҙың тормошондағы мөһим ваҡиғаларҙы әйтәләр.

* 1957 йылда шиғырҙары республика матбуғатында баҫыла башлай.
* 1964 йылда “Дала офоҡтары”тигән тәүге шиғырҙар йыйынтығы сыға.
* 1962-1965- СССР Фәндәр Академияһының Өфөләге Тарих, тел һәм әҙәбиәт институты аспирантураһында уҡый.
* 1966 - “Хәҙерге башҡорт поэмаһы” тигән темаға диссертация яҡлай.
* 1995- Башҡортостан Яҙыусылар союзы идараһының рәйесе итеп һайлана.
* 1996-филология фәндәре докторы тигән ғилми дәрәжәгә өлгәшә.
* 1997- Әҙәби-фәнни эшмәкәрлегенең тос емеше –“Шағир һүҙе-шағир намыҫы” тигән ижади портреттар, әҙәби мәҡәләләр, сығыштар йыйынтығы донья күрә.

**Экрандағы яҙыу:**

**Өсөнсө туҡталыш**  **- “Ижад емештәре”**

***“ бер мәл генә кеүек мәңгелегең,***

***һәр бер мәлең мәңгелектәй бөйөк”***

***Р.Бикбаев***

Р.Бикбаев күп һанлы лирик шиғырҙар, поэмалар ижад итте. Үҙен шиғыр оҫтаһы итеп танытты. Түбән кластарҙа “Уралыма”, ”Салауат ҡылысы”, “ Башҡортостан бында башлана”, “ Йүкәләрҙән һығылып бал тамғанда”,“Дауыл”, “Барып етһен ине хаттарым ” шиғырҙарын өйрәндек.

**1.Шиғырҙары**

“ Дауыл “ шиғырын фонояҙманан тыңлау.

-Әҙәби тәнҡитсе сифатында тәнҡит мәҡәләләре, рецензиялар менән матбуғат биттәрендә сығыш яһай.

**2. Әҙәбиәт ғилемендәге эшмәкәрлеге**

“Замандың шиғри йылъяҙмаһы” тигән китабын баҫтырҙы,”Шағир һүҙе - шағир намыҫы” тигән мәҡәләләр йыйынтығы донъя күрҙе. “Шәйехзада Бабич.Тормошо һәм ижады” тигән ҙур монографияһын яҙҙы. “Беҙ үҙебеҙ –башҡорттар” тигән тулы баҫмаһын ,русса тәржемәләр йыйынтығын әҙерләп сығарҙы.

**Экрандағы яҙыу:**

**Дүртенсе туҡталыш “ Йәмәғәт эшмәкәрлеге”**

**“Ир уртаһы-илдең тотҡаһы, тип**

**Ҡарай бөгөн беҙгә ил күҙе. .”**

***Р.Бикбаев***

-Уҡыусылар, Рауил Бикбаев 1990- 2000 йылдарҙа башҡорт әҙәбиәтен пропагандалап күп сәйәхәт итә; АҠШ, Франция,Төркиә, Көнъяҡ Корея, Германияла була. Ошо юлъяҙмаларҙан Рауил Бикбаевтың «Сәфәрҙәрҙә сығам сәхәрҙәрҙә» (2002 йыл) китабы башҡорт әҙәбиәтендә сәйәхәтнамә жанрын өр - яңы баҫҡысҡа күтәрҙе. Р. Бикбаев 2007 йылдан БР Президенты Советы ағзаһы итеп билдәләнә. 2008 йылдан БР Дәүләт Йыйылышы - Ҡоролтайы депутаты, БР Дәүләт Йыйылышы–Ҡоролтайҙың Мәғариф, фән, мәҙәниәт, спорт һәм йәштәр эштәре буйынса комитет рәйесе вазифаларын башҡара. Ул иң әүҙем йәмәғәт эшмәкәре, үҙенең талант көсө менән йәмғиәтебеҙҙе үҫтереү эшенә айырыуса ҙур өлөш индерә. Уның ижады халҡыбыҙҙы, бигерәк тә йәш быуынды, рухи яҡтан тәрбиәләүҙә, милләтеббеҙҙең бәҫен күтәреүҙәге роле юғары баһаға хаҡлы.

-Хәҙер дәфтәрҙәрҙә Р.Бикбаевтың ижадына күҙәтеү яһап, схемалар төҙөрһөгөҙ. Эште 3 төркөмгә бүленеп башҡарырһығыҙ.

(Һәр бер төркөмгә схемалар таратып бирелә, уҡыусылар **үҙ аллы** тултыра )

1-се төркөм- шиғриәт

2-се төркөм- фән

3-се төркөм- йәмәғәт эштәре

Һәр төркөм сығыш яһағандан һуң экранда схема килеп сыға.

**Йәмәғәт эшмәкәре**

**ғалим**

**шағир**

**Р.Бикбаев**

**V.Йомғаҡлау**

-Таҡталағы теманы уҡып, үҙ фекерҙәрегеҙ менән бүлешегеҙ.

(Уҡыусыларҙың яуаптары.)

- Шулай итеп , Р.Бикбаев ил, халыҡ ни күрһә, шуны үҙенең яҙмышы аша үткәргән бөйөк шәхес.

**VI. Баһалау**

**VII.Өйгә эш**

1) Р.Бикбаевтың тормошо һәм ижад юлы тураһында

үтелгәндәрҙе нығытырға.

2) Кроссворд төҙөргә.